ราคาทองไทยร่วงต่ำสุดรอบ 3 ปี สัปดาห์นี้ลุ้นขายออกต่ำกว่า 1.8 หมื่นบาท
ราคาไทยร่วงต่ำสุดรอบ 3 ปี สัปดาห์นี้ลุ้นขายออกต่ำกว่า 1.8 หมื่นบาท
22 ก.ค. 2558

นายบุญเลิศ สิริภัทรวณิช ประธานเจ้าหน้าที่บริหาร บริษัท ออสสิริส จำกัด เปิดเผยว่า แม้ราคาทองคำโลกจะทำจุดต่ำสุดในรอบ 5 ปี แต่ราคาทองคำไทยกลับทำจุดต่ำสุดในรอบ 3 ปี เนื่องจากได้ค่าเงินบาทที่อ่อนค่าพยุงไว้ ในสัปดาห์นี้โอกาสที่ราคาทองคำแท่งขายออกจะต่ำกว่าบาทละ 18,000 บาทมีความเป็นไปได้ เพราะราคาทองคำโลกอยู่ในช่วงขาลง
จากปัจจัยหลักคือธนาคารกลางสหรัฐ (เฟด) อาจขึ้นดอกเบี้ยเงินดอลลาร์แข็ง เศรษฐกิจสหรัฐฯดี วิกฤติหนี้กรีซผ่อนคลาย คนทิ้งสินทรัพย์ปลอดภัยไปลงในสินทรัพย์เสี่ยงอย่างหุ้น เห็นได้จากหุ้นสหรัฐทำสถิติสูงสุดต่อเนื่อง คนจีนกำลังซื้อหายแม้ราคาทองถูกแต่ไม่มีเงินลงทุนซื้อทองเก็บ นอกจากนี้ในด้านเทคนิคนักลงทุนรายใหญ่ยังตั้งคำสั่งขายหากราคาทองคำลง เพื่อป้องกันการขาดทุนยิ่งซ้ำเติมให้ราคาทองคำลงเร็ว
ทั้งนี้ แม้ราคาทองคำจะลงมาในระดับต่ำกว่าหน้าเหมืองบางแห่งแล้ว แต่ในระยะนี้ทองคำอยู่ในช่วงผันผวนจึงเตือนนักลงทุนให้ระมัดระวังในการซื้อขายทองคำหากเป็นนักลงทุนระยะยาวให้เริ่มซื้อเก็บได้เพราะหากยังซื้อขายในราคาต่ำกว่าเหมืองเช่นนี้โอกาสที่เหมืองจะลดปริมาณการผลิตมีสูงปัญหาอุปสงค์อุปทานจะช่วยฉุดราคาทอง